Ryan O'Marra harjoittelee JYP-vahvuudessa - Keskisuomalainen
Kiekko 19.08.2009 20:27
Ryan O'Marra harjoittelee JYP-vahvuudessa
JYP:n harjoituksissa viiletti keskiviikkona mielenkiintoinen tuttavuus: 22-vuotias kanadalainen keskushyökkääjä Ryan O´Marra. Matka harjoituksista JYP:n liigamiehistöön on kuitenkin kaikkea muuta kuin viivasuora.
– En voi millään muotoa laskea häntä meidän mieheksemme, valmentaja Risto Dufva toppuutteli.
O´Marra on etsimässä Jyväskylästä asti potkua hänen pelioikeutensa omistavan NHL-seura Edmonton Oilersin syyskuun training campille eli leirille, jossa ennen kauden alkua jyvät erotetaan akanoista.
– O´Marraa ei voi kutsua testipelaajaksi. Hän ainoastaan treenaa muutaman viikon meidän mukanamme, Dufva selvitti.
Näillä näkymin 188-senttinen ja 88-kiloinen kanadalainen ei pue päälleen JYP:n pelipaitaa. Hän ei ole mukana esimerkiksi torstaina käynnistyvässä Vaasan-turnauksessa vaan harjoittelee lähipäivät Jyväskylässä D Teamin kanssa.
Tokiossa syntynyt O´Marra on lahjakkuus. New York Islanders varasi hänet kesällä 2005 ensimmäisellä kierroksella 15. pelaajana.